KIRJALLINEN KYSYMYS E-2565/02 esittäjä(t): Anna Karamanou (PSE) neuvostolle. Afganistanin pakolaisten joukkopaluu.



Virallinen lehti nro 155 E , 03/07/2003 s. 0033 - 0034



KIRJALLINEN KYSYMYS E-2565/02 esittäjä(t): Anna Karamanou (PSE) neuvostolle (16. syyskuuta 2002) Aihe: Afganistanin pakolaisten joukkopaluu Afganistanissa vallitsee epävarmuuden ilmapiiri, joka johtuu väkivallasta ja jatkuvista selkkauksista, rikollisuudesta, ryöstöistä, naisten oikeuksien rikkomisesta, maamiinoista ja Yhdysvaltojen joukkojen pommituksista, ja kotimaahan palaavia afganistanilaisia varten ei ole riittäviä voimavaroja. Kaikki tämä muodostaa esteen sekä omaan maahansa että ulkomaille paenneiden hätäsiirtolaisten turvalliselle kotiinpaluulle. Amnesty International esittää raportissaan Continuing need for protection and standards for return of Afghan refugees huolestuneisuutensa pakolaisten joukkopaluusta, jota UNCHR tukee yhteistyössä niiden maiden kanssa, joissa on afgaanipakolaisia. Amnesty International painottaa, että tällaisissa olosuhteissa olisi sovellettava kansainvälisiä standardeja, koska ne ovat ensisijaisen tärkeitä sen varmistamisessa, että pakolaiset voivat palata kotimaahansa turvallisesti ja ihmisarvoisesti. Jos näin ei toimita, tilanne voi johtaa uuteen hätäsiirtolaisuuteen. Aikooko neuvosto puuttua asiaan, jotta estetään pakkotoimien käyttö mahdollisesti vakavista ihmisoikeusrikkomuksista kärsivien Afganistanin pakolaisten paluussa ja taataan, että noudatetaan kansainvälisiä normeja pakolaisten suojelemiseksi? Vastaus (20. helmikuuta 2003) 1. Talebanien vallan romahdettua Afganistanissa ja uusien poliittisten instituutioiden perustamisen myötä unionin jäsenvaltioiden alueella olevien afganistanilaisten palauttamista koskevia ohjelmia harkitaan niin asianomaisissa jäsenvaltioissa kuin unionissakin. Joissakin jäsenvaltioissa onkin jo hyväksytty tällaisia ohjelmia. 2. Mitä tulee unionin toimiin tällä alalla on muistutettava, että Sevillan Eurooppa-neuvosto kehotti neuvostoa hyväksymään vuoden loppuun mennessä komission vihreään kirjaan perustuvan palauttamisohjelman, jossa olisi myös pyrittävä toteuttamaan Afganistaniin tapahtuvan nopeutetun paluun optimoiminen (päätelmien 30 kohta). Pannakseen täytäntöön Sevillan päätelmät puheenjohtajavaltio Tanska esitti Afganistaniin paluuta koskevan ohjelmaehdotuksen, jota käsitellään parhaillaan neuvoston toimivaltaisissa elimissä ja jota käsiteltiin neuvostossa alustavasti 15. lokakuuta 2002. Neuvosto hyväksyi tämän suunnitelman 28. marraskuuta 2002. Neuvosto toteaa, että tämä Afganistaniin paluuta koskeva suunnitelma olisi nähtävä osana EU:n yleisen ohjelman luomista, jota myös parhaillaan laaditaan. Hyväksyessään tämän suunnitelman neuvosto katsoi, että paluu EU:sta Afganistaniin olisi nyt aloitettava ja että niiden afgaanien asemaan, jotka päättävät olla osallistumatta vapaaehtoiseen kotiuttamiseen, sovelletaan edelleen kansallista lainsäädäntöä kunnioittaen täysin pakolaisten asemaa koskevaa vuoden 1951 yleissopimusta ja sen pöytäkirjaa vuodelta 1967. Neuvosto myös tunnusti tärkeän aktiivisen roolin, jonka voivat omaksua sekä jäsenvaltiot erikseen että yhteisö kokonaisuutena. Tätä varten suunnitelmassa määritellään millä aloilla Euroopan tason koordinoinnilla on eniten vaikutusta ja millä aloilla voidaan pyrkiä jäsenvaltioiden ja yhteisön toimien keskinäiseen täydentävyyteen. Suunnitelman toteuttamisesta ovat pääasiassa vastuussa jäsenvaltiot, ja komissiolla on pikemminkin koordinoiva rooli.